Document ID: 32006R1759

NEUVOSTON ASETUS (EY) N:o 1759/2006,
annettu 28 päivänä marraskuuta 2006,
kalastus- ja vesiviljelytuotealan yhteisestä markkinajärjestelystä annetun asetuksen (EY) N:o 104/2000 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 37 artiklan,
ottaa huomioon komission ehdotuksen,
ottaa huomioon Euroopan parlamentin lausunnon (1),
sekä katsoo seuraavaa:
(1)
Menoihin, joita jäsenvaltiot toteuttavat tiettyjen neuvoston asetuksen (EY) N:o 104/2000 (2) säännösten mukaisesti, sovelletaan nykyisin yhteisen maatalouspolitiikan rahoituksesta 17 päivänä toukokuuta 1999 annetussa neuvoston asetuksessa (EY) N:o 1258/1999 (3) vahvistettuja sääntöjä. Viimeksi mainittu asetus on kumottu yhteisen maatalouspolitiikan rahoituksesta 21 päivänä kesäkuuta 2005 annetulla neuvoston asetuksella (EY) N:o 1290/2005 (4), jota sovelletaan jäsenvaltioiden menoihin 16 päivästä lokakuuta 2006.
(2)
Asetuksen (EY) N:o 1290/2005 2 artiklan 1 kohdan a alakohdalla perustetaan Euroopan maatalouden tukirahasto, jäljempänä ’maataloustukirahasto’.
(3)
Asetuksen 3 artiklan 2 kohdan f alakohdassa säädetään, että maataloustukirahastosta rahoitetaan keskitetysti kalastusmarkkinoihin liittyvät menot.
(4)
Edellä mainitun 3 artiklan 2 kohdan f alakohdan mukainen kalastusmarkkinoihin liittyvien menojen rahoitus on talousarvion toteuttamista keskitetysti, minkä vuoksi rahoituksessa on noudatettava Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annettua neuvoston asetusta (EY, Euratom) N:o 1605/2002 (5) ja sen soveltamista koskevia sääntöjä, jotka on vahvistettu komission asetuksessa (EY, Euratom) N:o 2342/2002 (6).
(5)
Asetus (EY) N:o 104/2000 olisi sen vuoksi muutettava vastaavasti,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 104/2000 35 artikla seuraavasti:
”35 artikla
1. Jäsenvaltioiden tämän asetuksen 10, 21, 23, 24, 25 ja 27 artiklan mukaisesti toteuttamia menoja pidetään yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (7) 3 artiklan 2 kohdan f alakohdassa tarkoitettuina menoina.
2. Edellä 1 kohdassa tarkoitettuihin menoihin myönnetään tietystä kalakannasta tai kalakantaryhmästä saatavien tuotteiden osalta rahoitusta ainoastaan kyseessä olevan kannan tai kantaryhmän sallitun kokonaissaaliin perusteella asianomaiselle jäsenvaltiolle mahdollisesti myönnettyjen määrien rajoissa.
3. Yksityiskohtaiset säännöt tämän artiklan soveltamisesta annetaan 38 artiklan 2 kohdassa tarkoitettua menettelyä noudattaen.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Tätä asetusta sovelletaan 16 päivästä lokakuuta 2006.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä marraskuuta 2006.

Labels: 15
6